असेंई इस गल्लै थमां नराश होने दी लोड़ नईं। अंग्रेज़ अन्तर्राष्ट्री नामवरी रक्खने आली बड़ी उन्नत भाशा ऐ। ते चाँसर (Chaucer) कोला लेइयै डायलन टामस (Dylan Thomas) ते डॉम मोरीस (Dom Moraes) तगर कवता लिखने दी इक बड़ी लम्मी परम्परा ऐ आदे च। अंग्रेज़ी साहित्य दी “कैंबरिज बिबलियोग्राफी” (Cambridrge Bibiliography 940) च हर सदी दे कवियें दी इक सूची दित्ती गेई ऐ। 11 मीं सदी च अंग्रेज़ी दे कुल 198 कवि होए। 18 मीं सदी च इन्दी संख्या 275 ही। 19 मीं सदी च ए सख्या 489 होई गेई ते 20 मीं सदी ते पैहले अद्धै च ए गिनतरी 800 होई गेई। प्रो.बेटिसन (Batison) ने इंगलैंड दी जन-संख्या च ओदे कवियें दी औस्त कड्डी ऐ। ओदे मताबक 60,000 (सट्ठ हज़ार) आदमियें पिच्छें इक कवि दी औस्त निकलदी ऐ। डुग्गर दी ठीक-ठीक जन संख्या दा मिगी पता नईं पर, अंग्रेज़ी दी इस औस्त सख्या कोला डोगरी दे कवियें दी औस्त कोई पिच्छड़ी दी बी नईं। इस्सै चाली मिगी विश्वास ऐ जे डोगरी कवियें दी ए औस्त भारतवर्शै दियें दूइयें, अग्ग बधी दिएं भाशाए दे कविए दी औस्त दे मकाबलें च बी मती नराशाजनक नईं होग।